Farinha, a nagy csavargó
Hajnóczy Péter, gépirat kéziratos jegyzetekkel, HP00062
Péter Hajnóczy, typescript with manuscript notes, HP00062
Farinha Alajosné, 1966 január 13-án, pénteken reggel fél hatkor arra ébredt, hogy a férje a kettős ágy másik felén hörögve , fulladozva kapkodja a levegőt, majd üvegcsörömpölést hallott, végül tompa zuhanást, mint mikor egy élettelen test puffan az ágyra.
A Farinha, a nagy csavargó szerzői címmel ellátott töredék két példánya sértetlen gépiratlapokon. Egy példány fénymásolat, versók nélkül. Szerzői lapszámozás, autográf javítások kék tollal. A lapokat a Szegedi Hajnóczy Péter Hagyatékgondozó Műhely is ellátta oldalszámokkal.
A cím alatt kéziratos bejegyzés fekete filccel: Esik a hó.
A harmadik és a negyedik lap versóján kéziratos jegyzet áthúzva.
A 8–11. oldal versóján spanyol nyelvű gépirat a nemzetközi kommunista mozgalomról.
A 13–14. oldal versóján géppel írt levélpiszkozatok a Magyar Tudományos Akadémia Nyelvtudományi Intézetének hivatalos fejlécével. Az egyik változatban a dátum 1966. december 9., amiből a szöveg keletkezési idejére is lehet következtetni.
A 15. oldal versóján a fejlécben: Paul Schveiger, Facultatea de filologie, Horia 31, Cluj, Romania. Az áthúzott piszkozat szövege: Kedves Kollégám! Köszönöm a levelét. Nagyon örülök, hogy ilyen – számomra különösen érdekes témával vesz részt
Egy tematikus elem miatt a töredék A fűtő című novella egyik előzményszövegének tekinthető. Az öregúr nevű szereplő a következőket mondja egy helyen: "– Azért viselem ezt a vékony szövetből készült öltönyt, hogy a testemmel melegítsem fel az emberiséget."